遊悟真寺
作者：王維
朝代：唐

paragraphs: 聞道黃金地，仍開白玉田。
擲山移巨石，呪嶺出飛泉。
猛虎同三逕，愁猿學四禪。
買香然綠桂，乞火踏紅蓮。
草色搖霞上，松聲汎月邊。
山河窮百二，世界接三千。
梵宇聊憑視，王城遂渺然。
灞陵纔出樹，渭水欲連天。
遠縣分諸郭，孤村起白煙。
望雲思聖主，披霧隱羣賢。
薄宦慚尸素，終身擬尚玄。
誰知草菴客，曾和柏梁篇。